Od konca 19. stoletja in še skozi 2. svetovno vojno je bil udeležen v libertarnem oziroma anarhističnem gibanju in je vlagal ogromne napore, da bi dogajanje v njem in okoli njega ostalo dokumentirano za bodoče generacije. Čeprav je imel nemško (prusko) državljanstvo, je večino življenja preživel med Dunajem, kjer je odraščal, in Londonom, kjer je študiral filologijo in keltski valižanski jezik. Po vzponu nacistov in »Anschlussu« se je preselil v Amsterdam, kjer je živel do svoje smrti 1944. Med študijem v Londonu je spoznal Errica Malatesto ter Kropotkina, s katerima je ohranil stik vse življenje. Pomagal je tudi pri ustanavljanju Freedom Press-a , londonske anarhistične založbe, ki deluje še danes.